Twee sterf toe klip voertuig trefDie voertuig wat deur die klip getref is. Foto: IPSS Medical Rescue Twee mense is dood nadat ŉ reuseklip Woensdagaand van ŉ brug in die Umhlali-gebied in KwaZulu-Natal op ŉ voertuig op die N2-snelweg onder die brug geval het. Paul Herbst, woordvoerder van IPSS Medical Rescue, het in ŉ verklaring gesê die voorval het op die N2-Noord tussen Tongaat en Ballito gebeur. Volgens Herbst was die slagoffers ŉ jong vrou en ŉ sewejarige seun. Lt.kol. Thulani Zwane, woordvoerder van die polisie, het egter aan Maroela Media gesê die slagoffers was ŉ 16-jarige meisie en sewejarige seun. Herbst het gesê die klip is van die brug af gegooi en het die windskerm van die voertuig onder op die snelweg getref. Die klip het die bestuurder van die voertuig gemis, maar die ander twee insittendes in die voertuig is ernstig beseer. “Terwyl ons reaksie-spanne op pad was na die toneel, het ons ŉ tweede oproep gekry om te sê die bestuurder van die voertuig is op pad na ŉ hospitaal in Ballito. Ons spanne het van rigting verander en die voertuig op pad na die hospitaal ontmoet. Ongelukkig is albei slagoffers met hul aankoms by die hospitaal dood verklaar,” het Herbst gesê. Reaction Unit South Africa het op hul beurt in ŉ verklaring gesê daar word beweer dat verdagtes vermoedelik die klip op die motor gegooi het met die bedoeling dat die voertuig sou stilhou en dat die insittendes dan beroof kon word. Zwane kon nie bevestig dat die klip met opset van die brug af op die voertuig gegooi is of dat roof die motief vir die voorval was nie. Hy het gesê dit is nog nie duidelik wat presies gebeur het nie. ŉ Geregtelike doodsondersoek word tans gedoen.